b'\n_START_ARTICLE_\nJuhani Tyrv\xc3\xa4inen\n_START_SECTION_\nSeuraura\n_START_PARAGRAPH_\nSein\xc3\xa4joella syntynyt Tyrv\xc3\xa4inen aloitti j\xc3\xa4\xc3\xa4kiekon Lahdessa. H\xc3\xa4n on Pelicansin kasvatti. Tyrv\xc3\xa4inen edusti juniorina my\xc3\xb6s Kiekkoreipasta. H\xc3\xa4n oli kaudella 2007\xe2\x80\x932008 runkosarjassa seuran B-nuorten paras pistemies tehoilla 12+28=40. Tyrv\xc3\xa4inen siirtyi seuraavaksi kaudeksi Pelicansin A-nuoriin. H\xc3\xa4n toimi kaudella 2009\xe2\x80\x932010 joukkueen kapteenina, muttei pelannut otteluakaan runkosarjassa loukkaantumisen takia. H\xc3\xa4n pelasi kauden ainoat seitsem\xc3\xa4n otteluaan karsintasarjassa._NEWLINE_Tyrv\xc3\xa4inen debytoi SM-liigassa kaudella 2010\xe2\x80\x932011. H\xc3\xa4n pelasi ensimm\xc3\xa4isen SM-liigaottelunsa 23. marraskuuta 2010, jolloin Pelicans kohtasi vieraissa Porin \xc3\x84ss\xc3\xa4t. Tyrv\xc3\xa4inen korvasi ottelussa pelikiellossa olleen isoveljens\xc3\xa4 Antin. Juhani merkittiin kakkosketjuun Sami Blomqvistin ja Matias Lopin viereen ja h\xc3\xa4n sai j\xc3\xa4\xc3\xa4aikaa 10.43 minuuttia. Yhteens\xc3\xa4 Tyrv\xc3\xa4inen pelasi kauden 2010\xe2\x80\x932011 aikana SM-liigassa 19 runkosarja - ja nelj\xc3\xa4 liigakarsintaottelua tehden kolme sy\xc3\xb6tt\xc3\xb6pistett\xc3\xa4. Kauden 2010\xe2\x80\x932011 aikana h\xc3\xa4n pelasi my\xc3\xb6s lainalla Mestis-joukkue Heinolan Kiekossa, jossa Tyrv\xc3\xa4inen pelasi 19 runkosarjaottelua tehopistein 2+7=9. _NEWLINE_Kaudeksi 2011\xe2\x80\x932012 Tyrv\xc3\xa4inen siirtyi kaksivuotisella sopimuksella Jokereihin. H\xc3\xa4n teki liigauransa avausmaalin kauden kolmannessa ottelussa 20. syyskuuta 2011 H\xc3\xa4meenlinnan Pallokerhoa vastaan. Yhteens\xc3\xa4 tulokaskausi toi Tyrv\xc3\xa4iselle 59 runkosarja -ja kahdeksassa playoff-ottelussa tehot 2+9=11. H\xc3\xa4n voitti SM-pronssia kev\xc3\xa4\xc3\xa4ll\xc3\xa4 2012. Saman vuoden joulukuussa Tyrv\xc3\xa4inen teki vuoden mittaisen jatkosopimuksen Jokereiden kanssa. Kauteen 2012\xe2\x80\x932013 h\xc3\xa4n l\xc3\xa4hti pieness\xc3\xa4 roolissa ja oli vaikeuksissa mahtua kokoonpanoon, mutta Tyrv\xc3\xa4inen sai kuitenkin loukkaantumisten ja pelikieltojen my\xc3\xb6t\xc3\xa4 mahdollisuuden. H\xc3\xa4n pelasi lopulta suurimman osan kaudestaan Jokereiden kakkosketjun keskell\xc3\xa4. Joulukuussa 2012 onnistuneen kauden pelannut Tyrv\xc3\xa4inen teki vuoden mittaisen jatkosopimuksen joukkueen kanssa._NEWLINE_Kesken kauden 2013\xe2\x80\x932014, tammikuussa 2014 Tyrv\xc3\xa4inen palasi kev\xc3\xa4\xc3\xa4seen 2016 asti kest\xc3\xa4v\xc3\xa4ll\xc3\xa4 sopimuksella Pelicansiin. H\xc3\xa4net nimettiin kaudelle 2015\xe2\x80\x932016 joukkueen varakapteeniksi. Tyrv\xc3\xa4inen jakoi pudotuspeleiss\xc3\xa4 Pelicansin sis\xc3\xa4isen maalip\xc3\xb6rssin voiton Juha Leimun kanssa kolmella osumallaan. Joulukuussa 2015 h\xc3\xa4n teki vuoden mittaisen jatkosopimuksen joukkueen kanssa._NEWLINE_Tyrv\xc3\xa4inen teki kaudella 2016\xe2\x80\x932017 SM-liigan yhden kauden piste-enn\xc3\xa4tyksens\xc3\xa4 tehoilla 14+29=43, joilla h\xc3\xa4n oli Pelicansin toiseksi paras pistemies Vili Sopasen j\xc3\xa4lkeen. Tyrv\xc3\xa4inen jakoi koko SM-liigan pistep\xc3\xb6rssin yhdeks\xc3\xa4nnen sijan KalPan Jaakko Rissasen kanssa. H\xc3\xa4n oli Hannes Bj\xc3\xb6rnisen ohella joukkueen ainoa kaikki 60 runkosarjaottelua pelannut pelaaja. Tyrv\xc3\xa4isen kausi p\xc3\xa4\xc3\xa4ttyi kuitenkin jo ensimm\xc3\xa4iseen puoliv\xc3\xa4lier\xc3\xa4otteluun, kun h\xc3\xa4nen joukkuetoverinsa Antti Erkinjuntin ly\xc3\xb6ntilaukaus osui Tyrv\xc3\xa4ist\xc3\xa4 kasvoihin._NEWLINE_Kaudeksi 2017\xe2\x80\x932018 Tyrv\xc3\xa4inen siirtyi vuoden mittaisella sopimuksella Helsingin IFK:hon. H\xc3\xa4n oli joukkueen toiseksi paras pistemies Erik Thorellin j\xc3\xa4lkeen tehoilla 13+25=38. Mestarien liigassa Tyrv\xc3\xa4inen oli HIFK:n paras sy\xc3\xb6tt\xc3\xa4j\xc3\xa4 nelj\xc3\xa4ll\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n. H\xc3\xa4n voitti kauden p\xc3\xa4\xc3\xa4tteeksi SM-pronssia. Kes\xc3\xa4kuussa 2018 Tyrv\xc3\xa4isen sopimusta jatkettiin vuodella kev\xc3\xa4\xc3\xa4seen 2020 saakka. Kaudella 2018\xe2\x80\x932019 h\xc3\xa4n oli tehoilla 16+26=42 joukkueen paras sy\xc3\xb6tt\xc3\xa4j\xc3\xa4 Tommi Santalan ja Teemu Erosen kanssa sek\xc3\xa4 toiseksi paras pistemies Erik Thorellin j\xc3\xa4lkeen._NEWLINE_Tyrv\xc3\xa4inen ei jatkanut HIFK:ssa en\xc3\xa4\xc3\xa4 jatkosopimuskauttaan, vaan h\xc3\xa4n siirtyi kaudeksi 2019\xe2\x80\x932020 kaksivuotisella sopimuksella Ruotsin SHL-liigan Lule\xc3\xa5 HF:\xc3\xa4\xc3\xa4n.\n_START_SECTION_\nMuuta\n_START_PARAGRAPH_\nJuhanin isoveli Antti Tyrv\xc3\xa4inen pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 SM-liigaa Pelicansissa. Veljesten is\xc3\xa4 on entinen jalkapalloilija Vesa Tyrv\xc3\xa4inen.'